CELEX: 32022D0863
Language: el
Date: 2022-05-24 00:00:00
Title: Απόφαση (ΕΕ) 2022/863 του Συμβουλίου της 24ης Μαΐου 2022 για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της μεικτής επιτροπής ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης, όσον αφορά τροποποιήσεις της εν λόγω σύμβασης

2.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 151/62
               
            
         ΑΠΟΦΑΣΗ (ΕΕ) 2022/863 ΤΟΥ ΣΥΜΒΟΥΛΙΟΥ
         της 24ης Μαΐου 2022
         για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της μεικτής επιτροπής ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης, όσον αφορά τροποποιήσεις της εν λόγω σύμβασης
         TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση περί κοινού καθεστώτος διαμετακόμισης («σύμβαση») (1) συνήφθη από την Ένωση με την απόφαση 87/415/ΕΟΚ (2) και άρχισε να ισχύει την 1η Ιανουαρίου 1988.
                  
               
                     (2)
                  
                  
                     Σύμφωνα με το άρθρο 15 παράγραφος 3 στοιχείο α) της σύμβασης, η μεικτή επιτροπή που συστάθηκε δυνάμει του άρθρου 14 παράγραφος 1 της σύμβασης («μεικτή επιτροπή ΕΕ-ΧΚΔ») δύναται να θεσπίζει, με αποφάσεις, τροποποιήσεις των προσαρτημάτων της σύμβασης.
                  
               
                     (3)
                  
                  
                     Στις αρχές του 2022, η μεικτή επιτροπή ΕΕ-ΧΚΔ πρόκειται να εκδώσει απόφαση σχετικά με την τροποποίηση των προσαρτημάτων I, ΙΙΙα και IV της σύμβασης.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής ΕΕ-ΧΚΔ, καθώς η απόφαση θα έχει έννομα αποτελέσματα στην Ένωση. Δεδομένου ότι η μεικτή επιτροπή ΕΕ-ΧΚΔ συνεδριάζει συνήθως μόνο μία φορά ετησίως, ενδείκνυται να καταστεί δυνατόν να εκφραστεί η θέση της Ένωσης είτε σε προσεχή συνεδρίαση είτε με γραπτή διαδικασία.
                  
               
                     (5)
                  
                  
                     Το παράρτημα Β του κατ’ εξουσιοδότηση κανονισμού (ΕΕ) 2015/2446 της Επιτροπής (3) και το παράρτημα Β του εκτελεστικού κανονισμού (ΕΕ) 2015/2447 της Επιτροπής (4) τροποποιήθηκαν με τον κατ’ εξουσιοδότηση κανονισμό (ΕΕ) 2021/234 της Επιτροπής (5) και τον εκτελεστικό κανονισμό (ΕΕ) 2021/235 της Επιτροπής (6) αντίστοιχα. Τα εν λόγω παραρτήματα καθορίζουν τις κοινές απαιτήσεις δεδομένων, τους μορφότυπους και τους κωδικούς όσον αφορά τη διασάφηση διαμετακόμισης, προκειμένου να εναρμονιστούν καλύτερα τα κοινά στοιχεία για την αποθήκευση πληροφοριών και για την ανταλλαγή τους μεταξύ τελωνειακών αρχών, καθώς και μεταξύ τελωνειακών αρχών και οικονομικών φορέων. Οι εν λόγω τροποποιήσεις ήταν αναγκαίες για να εξασφαλιστεί η διαλειτουργικότητα μεταξύ των τελωνειακών ηλεκτρονικών συστημάτων που χρησιμοποιούνται για τα διάφορα είδη διασαφήσεων και γνωστοποιήσεων. Ως εκ τούτου, θα πρέπει να τροποποιηθεί αναλόγως το προσάρτημα IΙΙα της σύμβασης, το οποίο αντικατοπτρίζει το παράρτημα Β του κατ’ εξουσιοδότηση κανονισμού (ΕΕ) 2015/2446 της Επιτροπής και το παράρτημα Β του εκτελεστικού κανονισμού (ΕΕ) 2015/2447 της Επιτροπής.
                  
               
                     (6)
                  
                  
                     Οι τροποποιήσεις του προσαρτήματος IΙΙα της σύμβασης καθιστούν αναγκαία την προσαρμογή της αρίθμησης παραγράφων και τμημάτων. Ως εκ τούτου, οι παραπομπές στο προσάρτημα IΙΙα του προσαρτήματος I της σύμβασης θα πρέπει να εναρμονιστούν με τη νέα αρίθμηση.
                  
               
                     (7)
                  
                  
                     Το προσάρτημα IV της σύμβασης καθορίζει τους κανόνες σχετικά με την αμοιβαία συνδρομή για την είσπραξη απαιτήσεων. Οι κανόνες αυτοί είναι σημαντικοί δεδομένου ότι διασφαλίζουν τα οικονομικά συμφέροντα των χωρών κοινής διαμετακόμισης, της Ένωσης και των κρατών μελών. Οι κανόνες αυτοί θα πρέπει να αναθεωρηθούν προκειμένου να εναρμονιστούν με τους αντίστοιχους κανόνες της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην επερχόμενη συνεδρίαση της μεικτής επιτροπής ΕΕ-ΧΚΔ ή μέσω γραπτής διαδικασίας της μεικτής επιτροπής ΕΕ-ΧΚΔ βασίζεται στο σχέδιο απόφασης της μεικτής επιτροπής ΕΕ-ΧΚΔ, το οποίο επισυνάπτεται στην παρούσα απόφαση (7).
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 24 Μαΐου 2022.
            
               
                  Για το Συμβούλιο
               
               
                  Ο Πρόεδρος
               
               B. LE MAIRE
            
         
         
            (1)  ΕΕ L 226 της 13.8.1987, σ. 2.
         
            (2)  Απόφαση 87/415/ΕΟΚ του Συμβουλίου της 15ης Ιουνίου 1987 για τη σύναψη της σύμβασης μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας σχετικά με το κοινό καθεστώς διαμετακόμισης (ΕΕ L 226 της 13.8.1987, σ. 1).
         
            (3)  Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
         
            (4)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
         
            (5)  Κατ’ εξουσιοδότηση κανονισμός (ΕΕ) 2021/234 της Επιτροπής, της 7ης Δεκεμβρίου 2020, για την τροποποίηση του κατ’ εξουσιοδότηση κανονισμού (ΕΕ) 2015/2446 όσον αφορά τις κοινές απαιτήσεις δεδομένων και του κατ’ εξουσιοδότηση κανονισμού (ΕΕ) 2016/341 όσον αφορά τους κωδικούς που χρησιμοποιούνται σε ορισμένα έντυπα (ΕΕ L 63 της 23.2.2021, σ. 1).
         
            (6)  Εκτελεστικός κανονισμός (ΕΕ) 2021/235 της Επιτροπής, της 8ης Φεβρουαρίου 2021, για την τροποποίηση του εκτελεστικού κανονισμού (ΕΕ) 2015/2447 όσον αφορά μορφότυπους και κωδικούς κοινών απαιτήσεων περί δεδομένων, ορισμένους κανόνες σχετικούς με την επιτήρηση και το αρμόδιο τελωνείο για την υπαγωγή των εμπορευμάτων σε τελωνειακό καθεστώς (ΕΕ L 63 της 23.2.2021, σ. 386).
         
            (7)  Βλέπε έγγραφο ST 7680/22 ADD 1 στη διεύθυνση http://register.consilium.europa.eu.